Undervisningsministeriet

ASFJK@uvm.dk

Lise.hjort.elmquist@uvm.dk

Taastrup, den 22. august 2018
Sag 20-2018-00558 – Dok. 376372/kwk\_dh

Høringssvar over lovforslag vedr. obligatoriske sprogprøver i udsatte boligområder, konsekvent indgriben overfor vedvarende dårligt præsterende folkeskoler, styrket forældreansvar gennem mulighed for standsning af børnecheck mv.

Danske Handicaporganisationer (DH) har følgende bemærkninger:

Et af elementerne i aftalen om bekæmpelse af parallelsamfund på undervisningsområdet er muligheden for at standse børne- og ungeydelsen, hvis barnet har ulovligt skolefravær (§§ 3-4)

DH er dybt bekymret for, at forslaget vil have uhensigtsmæssige konsekvenser og kommer til at ramme familier med børn med handicap. Vi ved, at der er mange børn med handicap, der på grund af mistrivsel og et fejlslagent skoletilbud får det så dårligt, at de ikke er i stand til at komme i skole. Det er dét, der kaldes skolevægring. Vi ved, at der på den baggrund er børn, der ikke kommer i skole i meget lange perioder – helt op til flere år. Det er en dybt ulykkelig situation for barnet og familien.

Der er meget stor forskel på, hvordan dette fravær registreres og hvordan kommunerne handler på dette. Det er for nyligt dokumenteret i rapporten ”Undersøgelse af hjemmeundervisning, fravær og børn uden for undervisningstilbud”, som Undervisningsministeriet fik udarbejdet i foråret[[1]](#footnote-1). På nogle skoler registreres skolevægring som ”ulovligt fravær”. En af konsekvenserne heraf er, at forældrene eksempelvis oplever at skulle igennem en undersøgelse af deres forældreevne.

Et barns skolevægring risikerer at få store konsekvenser for familierne. Vi har desværre kendskab til mange eksempler på, at den ene forældre må gå hjemme for at passe barnet og ender med at miste jobbet. Vi ved, at det slider på familierne i en grad, der nogle gange fører til skilsmisse. Derfor er vi i handicaporganisationerne bekymret for, at dette forslag kommer til at ramme familierne økonomisk. Det vil sætte familierne yderligere under pres uden at det bidrager til at løse familiernes ulykkelige situation.

Vi vil derfor opfordre til at det sikres, at fravær som følge af handicap og skolevægring ikke får betydning for forældrenes børne-/ungeydelse.

Venlig hilsen

Thorkild Olesen

*formand*

1. <https://www.uvm.dk/publikationer/folkeskolen/2018-undersoegelse-af-hjemmeundervisning--fravaer-og-boern-uden-for-undervisningstilbud> [↑](#footnote-ref-1)